Objava jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina

(2023/C 43/03)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od datuma ove objave.

JEDINSTVENI DOKUMENT

„Canelli”

PDO-IT-02810

Datum podnošenja zahtjeva: 9.11.2021.

1. Naziv koji je potrebno upisati u registar

Canelli

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

„Canelli”

Boja: u rasponu od svijetle slamnatožute do intenzivne žute, s nijansama u rasponu od zelenkaste do jarko zlatne.

Miris: karakteristični mirisi muškatnog grožđa, aromatični, s notama koje se mogu opisati na sljedeće načine: cvjetne: poljsko cvijeće i bagrem; voćne: marelica, breskva, jabuka sorte Reinette (reneta); natruhe citrusa i meda, povremeni svježi travnati mirisi.

Okus: sladak, uz svježu i prilično intenzivnu kiselost te profinjen završni okus s mirisima muškatnog grožđa; može biti živahan.

Najmanja ukupna volumna alkoholna jakost: 12,00 %, od čega stvarna alkoholna jakost iznosi od 4,5 % do 6,50 %.

Najmanja ukupna kiselost: 4,5 g/l.

Najmanja količina suhog ekstrakta bez šećera: 16,0 g/l.

Kad se pušta u potrošnju, ZOI „Canelli” je vino koje nakon otvaranja spremnika otpušta ugljikov dioksid koji je isključivo dobiven fermentacijom; njegov nadtlak ne prelazi 2,5 bara kad se drži na temperaturi od 20 °C u zatvorenim spremnicima.

Ako vrijednost nije navedena u tablici u nastavku, vino je u skladu s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Canelli” označen izrazom „Riserva”

Boja: u rasponu od slamnatožute do intenzivne jarko zlatnožute nakon dozrijevanja i starenja.

Miris: kompleksan, tipičan za aromatično muškatno grožđe, s notama koje se mogu opisati na sljedeće načine: breskva; citrusi; aromatične biljne note različita intenziteta, kao što su kadulja, matičnjak i majčina dušica.

Katkad nakon starenja u boci može imati primjetne note kandiranog voća, benzina i slatkih začina kao što je šafran.

Okus: sladak, karakterističan aromatični završni okus, bogat, uz kiselost koja je uravnotežena slatkoćom; može biti živahan.

Najmanja ukupna volumna alkoholna jakost: 12,00 %, od čega stvarna alkoholna jakost iznosi od 4,50 % do 6,50 %.

Najmanja ukupna kiselost: 4,5 g/l.

Najmanja količina suhog ekstrakta bez šećera: 16,0 g/l.

Kad se pušta u potrošnju, ZOI „Canelli” je vino koje nakon otvaranja spremnika otpušta ugljikov dioksid koji je isključivo dobiven fermentacijom; njegov nadtlak ne prelazi 2,5 bara kad se drži na temperaturi od 20 °C u zatvorenim spremnicima.

Ako vrijednost nije navedena u tablici u nastavku, vino je u skladu s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Postupci proizvodnje vina

a. Osnovni enološki postupci -

b. Najveći prinosi „Canelli” koji je popraćen i izrazom „Riserva” 9 500 kilograma grožđa po hektaru „Canelli” kojim se označava vinograd [„vigna”] i „Canelli” kojim se označava vinograd i popraćen je izrazom „riserva” 8 500 kilograma grožđa po hektaru

6. Razgraničeno zemljopisno područje

Područje na kojem se proizvodi grožđe prikladno za proizvodnju vina sa ZOI-jem „Canelli” obuhvaća područje općina navedenih u nastavku.

Pokrajina Asti: cijelo područje općina Calamandrana, Calosso, Canelli, Cassinasco, Coazzolo i dio područja općina Bubbio, Castagnole Lanze, Costigliole d’Asti, Loazzolo, Moasca i San Marzano Oliveto.

Za drugi dio navedenih općina područje je razgraničeno na sljedeći način:

Bubbio i Loazzolo: dio područja na lijevoj obali rijeke Bormide;

Castagnole Lanze: područje koje se nalazi na desnoj obali potoka Tinella;

Costigliole d’Asti: dio područja koje se nalazi na desnoj obali potoka Tinella sve do zaselka Boglietto, a odande sve do križanja s pokrajinskom cestom SP 23A, i područje zaselaka Burio i Bionzo razgraničenih cestama SP 23A, SP 23 i SP 59;

Moasca: malo područje na južnom dijelu općinskog područja koje graniči s općinama Calosso, Canelli i San Marzano Oliveto. Granica se proteže od zapada prema istoku i prati pokrajinsku cestu SP 41/A sve do Regione Cascine. Od Regione Cascine do Regione Annunziata (SP 6) preko Regione Radice. Od Regione Annunziata do sela Moasca duž cesta SP 109 i SP 41/A. U selu Moasca put ulazi u Regione Chierina i nastavlja se u dolinu do raskrižja koje vodi do Regione San Colombano;

San Marzano Oliveto: područje na sjeveru općine koje graniči s općinama Castelnuovo Calcea i Nizza Monferrato nije uključeno. Granica se nastavlja od zapada prema istoku i iz sela Moasca skreće južno prema raskrižju s Regione San Colombano prema Chierini, sve do ceste SP 50. Na raskrižju s cestom SP 50 skreće istočno prema općini San Marzano Oliveto, duž ceste SP 50, sve do skretanja za Regione Italiana. Od skretanja za Regione Italiana nastavlja se sve do crkve sv. Antuna. Od crkve sv. Antuna spušta se u smjeru jugoistoka prema cesti SP 50. Nakon spajanja s cestom SP 50 nastavlja se sjeveroistočno sve do crkve Navještenja Blažene Djevice Marije na Regione Corte. Od crkve Navještenja Blažene Djevice Marije nastavlja se istočno prema Calamandrani sve do skretanja za cestu Strada Piazzaro, gdje završava na granici općine Calamandrana;

Pokrajina Coni: cijelo područje općina Castiglione Tinella, S. Stefano Belbo i dio područja općina Cossano Belbo, Neive, Neviglie i Mango.

Za drugi dio navedenih općina područje je razgraničeno na sljedeći način:

Cossano Belbo: dio područja na lijevoj obali rijeke Belbo;

Neive: dio područja na desnoj obali potoka Tinella;

Neviglie: dio područja na desnoj obali potoka Tinella;

Mango: dio područja sjeverno od ceste SP 270 sve do križanja s cestom SP 265, a zatim se nastavlja cestom SP 265 sve do križanja s cestom SP 200, a nakon toga teče prema sjeveru duž ceste SP 200 do granice s općinom Neviglie.

7. Glavne sorte vinove loze

Moscato Bianco (bijelo) – Moscato

8. Opis povezanosti

8.1. Pojedinosti o zemljopisnom području

Područje proizvodnje vina sa ZOI-jem „Canelli” obuhvaća 17 općina u pokrajinama Asti i Cuneo. Na tom je području prisutna drevna povijesna i kulturna tradicija uzgoja sorte grožđa Moscato Bianco (bijeli muškat) i proizvodnje vina „Moscato” (muškat).

Svojstva tla na području proizvodnje

Područje proizvodnje vina sa ZOI-jem „Canelli” nalazi se u brežuljkastom pojasu koji se proteže pokrajinama Asti i Cuneo. Smješteno je između rijeka Tanaro i Bormida, u dolini potoka Belbo, na nadmorskim visinama od 165 do 500 metara. Obuhvaća lanac brežuljaka na granici između područja Langhe i Monferrato te ima tlo bez kamenja koje čine morski sedimenti. Sadržava pješčani lapor, lapor i glinu te naslage vapnenca, siromašnog organskim tvarima, koji datiraju iz tercijara u Pijemontu.

Tlo tog područja može se podijeliti na dvije zone na temelju nadmorske visine i podrijetla tla, kao što je prikazano na karti tla regije Pijemont:

— područje u općinama Neive, Coazzolo, Castiglione Tinella, Calosso, Costigliole d’Asti, Moasca, San Marzano Oliveto i Calamandrana, na nadmorskoj visini od 150 do 400 metara, s laporasto-glinenim tlom na blagim obroncima,

— područje u općinama Neviglie, Mango, Cossano, Camo, Santo Stefano Belbo, Loazzolo, Cassinasco i Canelli, na nadmorskoj visini od 180 do 600 metara, s pjeskovito-laporastim tlom koje je slojevito i vrlo strmo.

Svojstva klime na području proizvodnje

Klima je tipična za dolinu rijeke Po (umjerena kontinentalna), s vrlo vrućim, sparnim ljetima i hladnim, snježnim zimama. Najviše padalina ima u proljeće i jesen. Oskudne su i ispod nacionalnog prosjeka. Vinova loza glavna je kultura tog područja. Najviše se uzgaja sorta grožđa Moscato Bianco. Suma aktivnih temperatura područja proizvodnje viša je od 10 °C (temperaturna suma iznosi 10), što odgovara broju od 2 200 stupanj-dana, a godišnje padne 900 mm oborina koje su raspoređene na 120 kišnih dana godišnje. To se smatra umjerenom klimom doline rijeke Po. Krajolik je brdovit, a vrhovi brežuljaka dosežu od 300 do 500 metara nadmorske visine. Stoga na tom području puše dovoljno vjetra i otječe višak vode. Relativna vlažnost manja je nego na nižim nadmorskim visinama. Međudjelovanje krajolika i klime omogućuje pravilno dozrijevanje sorte grožđa Moscato Bianco.

8.2. Kvalitete i svojstva proizvoda koja uvelike ili potpuno proizlaze iz zemljopisnog okruženja

Pedoklimatski uvjeti na području proizvodnje vina sa ZOI-jem „Canelli” utječu na razvoj vinove loze, posebno na vrijeme cvjetanja i berbe te na pojavu bolesti, prije svega pepelnice.

Ponajprije se odlikuje znatnim dnevnim porastom temperature, koji je potreban za razvoj aromatske složenosti, koja je fiziološko svojstvo vina Moscato Bianco. Ta sorta grožđa odlično uspijeva u mikroklimi brežuljaka oko općine Canelli. Sveučilište u Torinu i regija Pijemont proveli su studije pod nazivom „Svojstva, razvoj i diversifikacija proizvoda od sorte Moscato na području njezine proizvodnje”. Te su studije pokazale kako nadmorska visina i izloženost suncu utječu na razvoj šećera, razinu kiselosti, posebno jabučne kiseline, i aromatskih spojeva (nevezani linalol).

Tlo potječe iz tercijara i čine ga morski sedimenti koji sadržavaju sivi slojeviti vapnenački lapor. Teško ga je obrađivati i nije dovoljno plodno za uzgoj žitarica, no zahvaljujući tome osigurava se odgovarajuća vitalnost vinove loze te se, u razdoblju prije berbe, povećava složenost aromatskih spojeva (terpena) koji su karakteristični za Moscato Bianco. To ne bi bilo moguće u glinenom tlu jer grožđe koje se na njemu uzgaja nema toliku aromatsku profinjenost.

Vina sa ZOI-jem „Canelli” iz kategorije 1. (Vino) imaju sljedeća svojstva koja proizlaze iz prethodno opisanih obilježja.

— boja: u rasponu od slamnatožute, katkad sa zelenkastim nijansama, do intenzivne jarko zlatnožute nakon dozrijevanja i starenja;

— miris: karakteristični mirisi grožđa sorte Moscato, aromatični s cvjetnim notama koje se iz mirisa poljskog cvijeća i bagrema mogu razviti u voćne note kao što su marelica, breskva i jabuka sorte Reinette s natruhama citrusa i meda, a povremeno i svježih travnatih nota;

— varijanta s oznakom „Riserva” može imati i voćne note breskve i citrusa; aromatične biljne note različita intenziteta, kao što su kadulja, matičnjak i majčina dušica; katkad nakon starenja može imati primjetne note kandiranog voća, benzina i slatkih začina kao što je šafran;

— okus: sladak, aromatičan završni okus karakterističan za grožđe sorte Moscato, bogat, uz kiselost koja je uravnotežena slatkoćom; može biti živahan;

— najmanja ukupna volumna alkoholna jakost iznosi 12,00 %, a stvarna alkoholna jakost od 4,50 % do 6,50 %;

— dobra najmanja ukupna kiselost od 4,5 g/l, zahvaljujući kojoj se uravnotežuje sadržaj šećera;

— najmanja količina suhog ekstrakta bez šećera: 16,0 g/l.

Kad se pušta u potrošnju, ZOI „Canelli” je vino koje nakon otvaranja spremnika otpušta ugljikov dioksid koji je isključivo dobiven fermentacijom; njegov nadtlak ne prelazi 2,5 bara kad se drži na temperaturi od 20 °C u zatvorenim spremnicima.

8.3. Ljudski čimbenici

Ljudski čimbenici ključni su u zemljopisnom okruženju vina sa ZOI-jem „Canelli”. Od kraja 19. stoljeća generacije proizvođača usavršavale su posebne metode koje se primjenjuju u proizvodnji vina od sorte grožđa Moscato Bianco.

Kad je riječ o poljoprivrednim tehnikama na području proizvodnje vina sa ZOI-jem „Canelli”, na sortu grožđa Moscato Bianco obično se primjenjuje Guyotov sustav rezidbe. To je kombinirani sustav rezidbe koji uključuje zamjenski krak koji ima od osam do deset pupova i jedan reznik. Ta je vrsta rezidbe odabrana kako bi se postigla visoka kvaliteta na siromašnom tlu. Duljina kraka glavni je način reguliranja proizvodnje i, shodno tomu, kvalitete grožđa. Armatura s okomitim vezanjem izdanaka jedina je metoda uzgoja. Udaljenost između žica za uzgoj iznosi od 2,5 metara na područjima na kojima je moguća mehanizacija do 1,8 na područjima na kojima se vinova loza uzgaja ručno. Razmak među pojedinačnim trsovima nikad nije veći od metra. Uzgoj vinove loze uglavnom prati konture zemljišta. Nema mnogo mogućnosti za mehanizaciju te uzgoj vinove loze zahtijeva znatan fizički rad.

Danas je, zahvaljujući stručnjacima na području proizvodnje vina sa ZOI-jem „Canelli”, moguće učinkovito kontrolirati stvarnu alkoholnu jakost primjenom metode zaustavljanja fermentacije kojom se kombiniraju niske temperature i fizikalni postupci. To ima tri glavne posljedice:

— zadržavanje razine šećera u gotovom proizvodu,

— stvaranje blagog nadtlaka kojim se postiže živahnost i nježna pjena proizvoda,

— očuvanje karakterističnih mirisa sorte grožđa Moscato Bianco koji su na području ZOI-ja „Canelli” posebno izraženi zbog strukture tla.

Danas se smatra da su poljoprivredni i enološki izbori u prošlosti nesumnjivo najviše utjecali na razvoj aromatskih sastojaka sorte Moscato Bianco, koja se uzgaja na području proizvodnje vina sa ZOI-jem „Canelli”.

Posebna svojstva i kvaliteta vina s područja proizvodnje „Canelli” uspješno su predstavljeni na kušanjima iz godine u godinu. Njihovi su okusi uvijek bili izraženi, bez obzira na godine dozrijevanja, dosljedni sa svojstvima berbe, a pritom su se odlikovali idealnom ravnotežom s odličnim međudjelovanjem kiselosti i slatkoće te sjajnom strukturom i intenzitetom okusa koji se dugo zadržava u ustima.

Zahvaljujući organoleptičkim analizama dokazana je najvažnija značajka proizvoda, a to je veća postojanost okusa i mirisa u usporedbi sa standardnim proizvodima dostupnima na tržištu. To je važno i priznato svojstvo, koje je dodatno istaknuto u klasifikaciji dodavanjem izraza „Riserva”.

9. Osnovni dodatni uvjeti

Odstupanje u pogledu proizvodnje na razgraničenom zemljopisnom području

Pravni okvir:

Zakonodavstvo EU-a

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Vinifikacija i starenje vina sa ZOI-jem „Canelli” moraju se provoditi na razgraničenom zemljopisnom području proizvodnje. Međutim, u skladu s odredbama zakonodavstva EU-a i nacionalnog zakonodavstva navedene aktivnosti mogu se provoditi na području koje je blizu predmetnog razgraničenog zemljopisnog područja ili na području koje se nalazi u istoj upravnoj jedinici ili u susjednoj upravnoj jedinici, kao što je objašnjeno u nastavku:

— bilo gdje unutar upravnog područja općina koje sudjeluju u podnošenju zahtjeva, čak i ako se samo djelomično nalaze na području proizvodnje,

— bilo gdje na području pokrajina Alessandria, Asti i Cuneo te u zaselku Pessione, koji pripada općini Chieri u metropolitanskom području Torina.

Pakiranje unutar razgraničenog zemljopisnog područja

Pravni okvir:

Zakonodavstvo EU-a

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta:

U skladu s relevantnim zakonodavstvom EU-a punjenje u boce mora se provoditi na području na kojem je vino proizvedeno i na kojem je starilo. Tako se, boljim praćenjem njihovih posebnih svojstava i kvalitete, želi očuvati ugled vina sa ZOI-jem. To praćenje zaštitna je mjera za oznaku izvornosti od koje imaju koristi svi uključeni subjekti. Jasno je da prijevoz i punjenje u boce izvan područja proizvodnje mogu ugroziti kvalitetu vina Canelli jer bi se izložilo redoks reakcijama, naglim promjenama u temperaturi i mikrobiološkoj kontaminaciji. To bi moglo negativno utjecati na fizikalno-kemijska svojstva, kao što su najmanja ukupna kiselost ili najmanja količina suhog ekstrakta bez šećera, i organoleptička svojstva kao što su boja, miris i okus. Moglo bi prije svega utjecati na tipičan, profinjen aromatski sastojak grožđa sorte Moscato od kojeg se proizvode vina sa ZOI-jem. Što se dalje vino prevozi, to je rizik veći. S druge strane, punjenjem u boce na području podrijetla pridonosi se očuvanju svojstava i kvalitete proizvoda jer se pošiljke vina prevoze samo na kratkim udaljenostima. Ta su razmatranja potkrijepljena iskustvom i opsežnim tehničkim i znanstvenim znanjem o posebnim kvalitetama vina koje su proizvođači vina sa ZOI-jem „Canelli” stekli s godinama. Zbog toga se punjenje u boce može provoditi na području podrijetla primjenom najboljih tehnoloških rješenja za očuvanje svih fizikalno-kemijskih i organoleptičkih svojstava vina uvrštenih u specifikaciju. U punionicama izvan područja proizvodnje mogu se omogućiti isti tehnološki uvjeti pakiranja. Unatoč tomu, prethodno navedeni optimalni uvjeti zasigurno će se mnogo bolje osigurati ako se punjenje u boce provodi u objektima koji se nalaze na području proizvodnje. Takvi objekti, osim što su izrazito dobro upućeni u posebne kvalitete vina, imaju izravan interes za očuvanje razine kvalitete, imidža i ugleda oznake izvornosti. U skladu s relevantnim zakonodavstvom EU-a punjenjem u boce na području proizvodnje želi se nadležnom tijelu omogućiti što djelotvornije, učinkovitije i ekonomičnije praćenje. Ispunjavanje tih zahtjeva ne može se jednako dobro osigurati izvan područja proizvodnje. Kontrolno tijelo koje provodi godišnju provjeru usklađenosti s odredbama specifikacije može vrlo brzo zakazati inspekcijski posjet svim uključenim poduzećima na području proizvodnje u vrijeme kad se vino „Canelli” puni u boce u skladu s odgovarajućim planom inspekcija. Cilj je sustavno dokazivati da se boce mogu puniti samo pošiljkama vina „Canelli” za koje je prethodno potvrđeno da su prošle fizikalno-kemijska i organoleptička ispitivanja nadzornog tijela. Zbog toga se mogu postići bolji rezultati u smislu djelotvornosti provjera, uz ograničen trošak za proizvođače, kako bi se potrošačima nudila najveća moguća jamstva kad je riječ o autentičnosti vina.

Dodatne odredbe koje se odnose na označivanje

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

— Nakon naziva „Canelli” odmah slijedi tradicionalni naziv „denominazione di origine controllata e garantita” ili njegov akronim DOCG, ili ekvivalentni izraz EU-a „Zaštićena oznaka izvornosti”. Zatim se prema potrebi navode sorta grožđa Moscato i izraz „Riserva”.

— Neobavezno navođenje sorte grožđa Moscato mora se otisnuti slovima čija veličina ne prelazi dvije trećine veličine slova koja se upotrebljavaju za oznaku „Canelli”.

— Ako se upotrebljava izraz „Riserva”, mora se otisnuti slovima koja nisu veća od slova koja su upotrijebljena za oznaku „Canelli”.

— Izraz „vigna” nakon kojeg slijedi naziv vinograda mora se otisnuti slovima čija veličina ne prelazi polovinu veličine slova koja se upotrebljavaju za oznaku izvornosti.

— Navođenje boje nije dopušteno.

— Obvezno se navodi berba.

— Boce u koje se pune vina sa ZOI-jem i u kojima se stavljaju na tržište moraju biti staklene i imati dizajn koji je usklađen s nacionalnim pravilima i pravilima EU-a i zapremninu koja je dopuštena važećim zakonodavstvom, točnije od 0,375 do 6 litara, čime se isključuju boce od 2 litre.

— Za zatvaranje boca u koje se pune vina sa ZOI-jem mogu se upotrebljavati oblici dopušteni važećim pravilima koja se odnose na materijale, osim krunskog čepa.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) SL L 347, 20.12.2013., str. 671.